Galeke yɛ eduadzewa ahorow no mu kor a odzi dwumason dze boa nyimpadua no ara yie. Galeke kitsa mfasodze pii a ɔbor dza yenyim do. Nhwehwɛmu kyerɛ dɛ, galeke yɛ eduadzewa a yesusu dɛ yedzii kan puei  wɔ India na Egypt wɔ afe mpem enum a abɛsen kɔr no. Ndɛ yi dze, wiadze n’afɛndzeanan nyinara dze galeke dzi dwuma pii. Wotum dze yɛ edziban ahorow pii, wotum so we no dɛmara dze bi so fora edur nom. Binom mpo dze qaleke yɛ seradze dze siesie honam na dwumadzi pii a ɔkeka ho. Ɔnam no ho mfasodze ntsi, ndɛ yi nhwehwɛmu ada no edzi dɛ, galeke dodow a amanaman nyinara dze ma wiadze n’afɛndzeanan nyinara yɛ ɔpepe du. Sɛ efa galeke ntɔw kor a, edzibandur a inya fi mu na odzidzi do yi:
Kalorise: 4g
Protsin; 0.18g
Kabɔhaederatse: 0.93g
Angoa: 0.01g
Faeba: 0.06g
Esikyire: 0.03
Kasiɔm: 5mg
Iron: 0.05mg
Magnisiɔm: 0.7mg
Potasiiɔm: 0.7mg
Vaetamin C: 0.9MG
Edzibandur a ɔwɔ galeke mu yi da no edzi pefee dɛ, ampa, galeke ho hia araa yie ma nyimpadua no. Galeke ye ma abofra, panyin, banyin anaa basia. Dwumason pii na galeke dzi wɔ nyimpadua no mu.
Odzi kan, galeke ne ndzii boa bɔ nyimpa ho ban fi ayamutsim ho. Nhwehwɛmu ada no edzi dɛ sɛ yedzi no ber to ber a, ɔboa ma hɛn nson mu da hɔ a biribiara nnyɛ akwansiwdze wɔ mu mmfa ahonhon mmba. Galeke tum ku nsunsuma na mboaba wɔ nyimpadua no ma hɛn nson tum dze no dwuma yie.
Bio, galeke boa hɛn ma nkomboa a wɔwɔ nyimpadua no mu no ho yɛ dzen. Sɛ nkomboa no nya ahoɔdzen a, ɔyɛ dzen dɛ nyarba botum atsena nyimpadua no mu osiandɛ nkomboa no yɛ aseraafo a wɔwɔ nyimpadua no mu na dza a wɔyɛ nye dɛ wɔko tsia yarba biara a ɔbɔbɔ ewura nyimpadua no mu etu ase. Bio, ɔsan ko tsia mboaba bi a wɔsɛɛ nyimpa ne DNA. Galeke ye ma nyimpa biara osiandɛ ɔboa kotsia mboaba a wɔko tsia nyimpa n’asowa na n’enyi.
Awanwandze kor so a galeke yɛ dze ma nyimpadua no nye dɛ ɔboa tu dwonsɔ mu nyarba ase. Galeke tum tu dwonsɔ mu yarba ase araa yie. Sɛ epotɔw galeke fora akekadaur na nsu nom a, ɔmma mboaba hɔn dzin dze “E Coli” a wɔdze dwonsɔ mu yarba no nnyɛ pii a ɔbɛma obi enya dwonsɔ mu yarba. Nnyɛ iyi no, galeke san bɔ nyimpa ho ban fi ɔsaa yarba ho. Dɛm siantsir yi ntsi oye dɛ yebedzi galeke dɛmara.
Galeke boa ma nyimpa a ɔayɛ kɛse abor do no no do tsew. Siantsir nye dɛ, galeke boa ma angoa nntum mmboa ano wɔ nyimpadua no mu. Sɛ angoa pii gyina nyimpadua no mu a, otum boa ano wɔ nyimpadua ne beebiara twetwe yarba ahorow pii ba nyimpadua no mu a ɔma nyimpadua no nntum nnya no ho nndzi no dwuma yie.. Galeke wura nyimpadua no mu aber biara, otum nan angoa a ɔwɔ nyimpadua no mu dodowara ma nyimpadua no dze no ho.
Galeke ye ma nyimpa n’akoma papaapa. Sɛ angoa kɛbata akoma no ho a ɔmma mbɔgya nntum nndzi afowsian yie na iyi tum twetwe akoma yarba berɛ nyimpadua no. Galeke mma kwan ma angoa nntsena akoma no ho na eso ɔmma mbɔgya so nnda wɔ akoma na ɔnam iyi do ntsi, akoma no nya kwan dzi no dwuma. Iyi nsti, galeke ye ma hɔn a wɔwɔ mbɔgya mbordo na akoma yarba. Edzibandur a wɔfrɛ no “Allicin” a ahyɛ galeke mu ma no na odzi dɛm dwumason no.
`Galeke tum tu wɔwbɔ ase. Sɛ obi bɔ wɔw a, dza ohia ara nye dɛ ɔbɛyɛnyam galeke afora nsu a no mu adɔ kakra na ɔanom ber to ber osiandɛ galeke kitsa edzibandur bi a otum boa tu wɔwbɔ ase ntsɛntsɛm.
